b'\n_START_ARTICLE_\n\xc5\xbdelezni\xc5\xa1ka proga Dravlje\xe2\x80\x93Vodmat\n_START_SECTION_\nZgodovina\n_START_PARAGRAPH_\nMed 1. svetovno vojno je Ljubljana bila eno osrednjih prometnih vozli\xc5\xa1\xc4\x8d za oskrbo so\xc5\xa1ke fronte. V ta namen so v za\xc4\x8detku leta 1916 v Dravljah oz. dana\xc5\xa1njih Stegnah (glavna stavba se je nahajala pribli\xc5\xbeno tam, kjer je danes Viba film) zgradili 1127 metrov dolg t. i. Predkolodvor (nem\xc5\xa1ko Vorbahnhof) s 30 tiri, kjer so sestavljali vlake za na boji\xc5\xa1\xc4\x8de, in \xc5\xa1tevilnimi lesenimi barakami za skladi\xc5\xa1\xc4\x8da in namestitev vojakov. Vojni ujetniki, prete\xc5\xbeno ruske narodnosti, so med tem Predkolodvorom in Vodmatom zgradili obvozno progo. \xc5\xbde prej je bilo mogo\xc4\x8de vlake iz Hrva\xc5\xa1ke preusmeriti preko Karlovca in Metlike in tako razbremeniti glavno progo med Zidanim Mostom in Ljubljano, s to obvoznico pa so vlaki iz dolenjske v gorenjsko smer lahko \xc5\xa1e ob\xc5\xa1li izredno obremenjeno ljubljansko glavno \xc5\xbeelezni\xc5\xa1ko postajo. Uradno nem\xc5\xa1ko ime te obvoznice, po kateri so prvi vlaki zapeljali 15. maja 1916, je bilo Ober- Unter Krain Schleife ali kraj\xc5\xa1e OUK Schleife._NEWLINE_Po kon\xc4\x8dani vojni so tire z draveljskega predkolodvora odstranili, v barake pa so za\xc4\x8dasno namestili begunce. Predvsem v severnem delu obvozne proge so tiri ponekod ostali \xc5\xa1e ve\xc4\x8d let po vojni, \xc4\x8detudi po njih ni ve\xc4\x8d potekal promet. Do danes se z izjemo tras nekaterih ulic (npr. Savska cesta in Dimi\xc4\x8deva ulica) niso ohranili nobeni ostanki.\n_START_SECTION_\nTrasa\n_START_PARAGRAPH_\nObvozna proga se je z dolenjske odcepila na mestu, kjer se danes nahaja postajali\xc5\xa1\xc4\x8de Vodmat, torej pribli\xc5\xbeno tam, kjer se je odcepil tudi vodmatski lok. Progo proti Zidanemu Mostu je pre\xc4\x8dkala skozi danes zasut podvoz nedale\xc4\x8d od priklju\xc4\x8dka dolenjske proge. Nato je nadaljevala \xc4\x8dez dana\xc5\xa1njo Kolinsko se postopoma obrnila proti severovzhodu in nadaljevala po dana\xc5\xa1nji Savski cesti. \xc5\xbde pred dana\xc5\xa1njim kro\xc5\xbei\xc5\xa1\xc4\x8dem v \xc5\xbdalah se je postopoma pri\xc4\x8dela obra\xc4\x8dati proti zahodu in tako \xc4\x8dez obmo\xc4\x8dje dana\xc5\xa1njega In\xc5\xa1tituta za rehabilitacijo in Pro Plusa pri\xc5\xa1la na traso dana\xc5\xa1nje Kranj\xc4\x8deve ulice. Trasa se je nadaljevala po Dimi\xc4\x8devi ulici in se kmalu po kri\xc5\xbeanju z dana\xc5\xa1njo Dunajsko cesto s Posavskega ulice obrnila proti severozahodu. Do izvennivojskega kri\xc5\xbeanja z Vodovodno cesto in progo proti Kamniku se je postopoma usmerjala proti zahodu, prek nadvoza pre\xc4\x8dkala obe in se pri dana\xc5\xa1njem postajali\xc5\xa1\xc4\x8du Litostroj pridru\xc5\xbeila gorenjski progi. Z njo je tekla vzporedno do pri\xc4\x8detka Predkolodvora malo pred kri\xc5\xbeanjem z dana\xc5\xa1njo severno avtocestno obvoznico. Celotna dol\xc5\xbeina trase je bila 4,9\xc2\xa0km.\n_START_SECTION_\nZanimivost\n_START_PARAGRAPH_\n\xc4\x8ceprav so promet po obvozni progi prekinili takoj po koncu vojne, so se tiri zlasti v njenem severnem delu ohranili \xc5\xa1e dolga leta, ponekod vse do 1940. Med ljudmi sta se zato za te odseke uveljavili poimenovanji\xc2\xa0\xc2\xbbslepa proga\xc2\xab\xc2\xa0ali\xc2\xa0\xc2\xbbmrtva proga\xc2\xab. Na kri\xc5\xbei\xc5\xa1\xc4\x8du Dunajske ceste in Posavskega ulice\xc5\xa1e danes stoji pekarna. Ker nekaj \xc4\x8dasa niso demontirali tirov z dana\xc5\xa1nje Posavskega ulice, so pekarni v\xc4\x8dasih pravili\xc2\xa0\xc2\xbbPri mrtvi progi\xc2\xab.'